"ไมเดีย"ยักษ์เครื่องใช้ไฟฟ้าจากจีน ซื้อที่ดิน 130 ไร่ ในจ.ชลบุรี
ซื้อจากเฟรเซอร์ส พร็อพเพอร์ตี้ ธุรกิจในกลุ่มเจ้าสัวเจริญ สิริวัฒนภักดี เดินหน้าพัฒนาศูนย์กลางการผลิตเทคโนโลยีอัจฉริยะในพื้นที่อีอีซี
14 ม.ค. 2563

ซื้อจากเฟรเซอร์ส พร็อพเพอร์ตี้ ธุรกิจในกลุ่มเจ้าสัวเจริญ สิริวัฒนภักดี เดินหน้าพัฒนาศูนย์กลางการผลิตเทคโนโลยีอัจฉริยะในพื้นที่อีอีซี
นายโสภณ ราชรักษา ผู้อำนวยการใหญ่ บริษัท เฟรเซอร์ส พร็อพเพอร์ตี้ (ประเทศไทย) ธุรกิจในกลุ่มนายเจริญ สิริวัฒนภักดี เปิดเผยว่า ไมเดีย รีฟริจเจอเรชั่น อีควิปเมนท์ (ไทยแลนด์) บริษัทย่อยของไมเดีย กรุ๊ป ซึ่งเป็นบริษัทชั้นนำระดับโลกด้านการผลิตและจำหน่ายเครื่องใช้ไฟฟ้าสัญชาติจีน ได้บรรลุข้อตกลงในการซื้อขายที่ดินจำนวน 130 ไร่ ในจังหวัดชลบุรี จาก เฟรเซอร์ส พร็อพเพอร์ตี้ ผู้นำการให้บริการแพลตฟอร์มด้านอสังหาริมทรัพย์ครบวงจร
โดยที่ดินดังกล่าว ไมเดีย กรุ๊ป จะพัฒนาให้เป็นฐานการผลิตเครื่องใช้ไฟฟ้าภายในบ้านและถือเป็นศูนย์กลางการผลิตที่ใช้เทคโนโลยีอัจฉริยะที่ใหญ่ที่สุดของ ไมเดีย กรุ๊ป ที่ตั้งอยู่นอกประเทศจีน
ความร่วมมือในครั้งนี้สะท้อนให้เห็นถึงความเชื่อมั่นของไมเดียที่มีต่อเครือข่ายและพันธมิตรทางธุรกิจในประเทศไทยที่แข็งแกร่งของ FPT ตลอดจนความสามารถและความเชี่ยวชาญในการพัฒนาอสังหาริมทรัพย์และที่ดิน โดยที่ดินแห่งนี้ตั้งอยู่บนทำเลยุทธศาสตร์ที่ใกล้กับกลุ่มอุตสาหกรรมที่มีมูลค่าสูง ท่าเรือน้ำลึก และโครงการโลจิสติกส์ พาร์คของกลุ่ม FPT
ทั้งนี้ ไมเดีย ได้ย้ายฐานการผลิตเข้ามาตั้งศูนย์กลางการผลิตที่จะมีการใช้เทคโนโลยีอัจฉริยะในเขตพัฒนาพิเศษภาคตะวันออกของไทย ซึ่งเป็นพื้นที่ที่มีอัตราการเติบโตทางเศษฐกิจและอุตสาหกรรมอย่างรวดเร็ว
สำหรับเฟรเซอร์ส พร็อพเพอร์ตี้ ยังมีที่ดินพร้อมพัฒนาอีกกว่า 300 ไร่ในพื้นที่บริเวณใกล้เคียงกับโครงการดังกล่าว ซึ่งจะ มีแผนในการพัฒนาอาคารโรงงานและคลังสินค้าเพิ่มเติมในอนาคต ทั้งนี้ เพื่อรองรับความต้องการพื้นที่อาคารอุตสาหกรรมของผู้ประกอบการรายอื่นๆ ที่คาดว่าจะเข้ามาลงทุนเพิ่มสูงขึ้น ภายหลังจากการตัดสินใจย้ายฐานการผลิตของ ไมเดีย มายังประเทศไทยในครั้งนี้ บริษัทฯ คาดหวังว่า ความร่วมมือครั้งนี้จะสร้างการเติบโตทางเศรษฐกิจและอุตสาหกรรมให้แก่พื้นที่เขตอีอีซี และร่วมสนับสนุนความมุ่งมั่นของไทยในการเพิ่มขีดความสามารถในการแข่งขันของภาคอุตสาหกรรม